Tshwane-metro se toekoms in gedrangSolly Msimanga (Foto: http://da-gpl.co.za/) Die hofsaak wat die onmiddellike politieke toekoms van die Tshwane-metroraad moet bepaal, is onbepaald uitgestel tot na die staat van algehele afsondering. Die DA het ’n dringende hofsaak in die Noord-Gautengse hooggeregshof aanhangig gemaak om die LUR vir samewerkende regering, Lebogang Maile van die ANC, se besluit om Tshwane onder administrasie te plaas, ongeldig te laat verklaar. Maile het egter gou gespring en voordat die hofsaak kon begin vir Mpho Nawa, omstrede voormalige ANC-burgemeester van die Wes-Rand-distriksmunisipaliteit, as administrateur aangestel. Die hofsaak het voortgegaan en al wat nog kort is die uitspraak, maar kragtens die maatreëls wat tydens die staat van algehele afsondering geld, soos uitgevaardig deur die minister van samewerkende regering, dr. Nkosazana Dlamini-Zuma, is uitspraak voorbehou en is die verwagting dat dit baie kort na die afloop van die staat van inperking sal plaasvind. Die leier van die DA in die Gautengse wetgewer, Solly Msimanga, het by navraag aan Maroela Media gesê dienslewering in Pretoria en omgewing ly beslis skade as gevolg daarvan dat die metro onder administrasie geplaas is. As voorbeeld het Msimanga die versorging genoem van haweloses wat kragtens die inperkingsmaatreëls by die Caledonian-sportterrein en nou ook in Centurion gehuisves word. “Daar is geen behoorlike toesig of sekuriteit nie, wat beteken die haweloses kom en gaan soos hulle wil. Dit is gevaarlik vir sowel die haweloses as die inwoners van die omliggende gebiede,” het Msimanga gesê.